钦定古今图书集成/方舆汇编/边裔典/第065卷 > 晋
## 钦定古今图书集成/方舆汇编/边裔典/第065卷 > 晋

### 安帝 年释法显入西域至摩竭提国

按《晋书》不载。　按释法显《佛国记》，从毗舍离国度河，
南下一由延，到摩竭提国巴连弗邑。巴连弗邑，是阿
育王所治。城中王宫殿，皆使鬼神作，累石起墙阙，雕
文刻镂，非世所造，今故现在。阿育王弟得罗汉道，常
住耆阇崛山，志乐闲静。王敬心请，于家供养。以乐山
静，不肯受请。王语弟言：“但受我请，当为汝于城里作
山。”王乃具饮食，召诸鬼神，而告之曰：“明日悉受我请，
无坐席，各自赍来。”明日诸大鬼神各持大石来，辟方
四五步，坐讫，即使鬼神累作大石山。又于山底以五
大方石作石室，可长三丈，广二丈，高丈馀。有一大乘
婆罗门子，名罗汰私婆迷，住此城里，爽悟多智，事无
不达，以清净自居。国王宗敬师事，若往问讯，不敢并
坐。王设以爱敬心执手，执手已，婆罗门辄自灌洗，年
可五十馀，举国瞻仰，赖此一人弘宣佛法，外道不能
得加陵众僧。于阿育王塔边，造摩诃衍僧伽蓝，甚严
丽，亦有小乘寺，都合六七百僧众威仪庠序可观，四
方高德沙门及学问人，欲求义理，皆诣此寺。婆罗门
子亦名文殊师利，国内大德沙门，诸大乘比丘，皆宗
仰焉。亦住此僧伽蓝。凡诸国中，唯此国城邑为大，民
人富盛，竞行仁义。年年常以“建卯月八日行像。作四
轮车，缚竹作五层，有承栌揠戟，高二丈馀许，其状如
塔，以白㲲缠上。然后彩画作诸天形像，以金银琉璃
庄校，其上悬缯幡盖。四边作龛，皆有坐佛、菩萨立侍。
可有二”十车，车车庄严各异。当此日境内道俗皆集，
作倡伎乐华香供养。婆罗门子来请佛，佛次第入城，
入城内再宿，通夜然灯伎乐供养，国国皆尔。其国长
者居士，各于城中立福德医药舍，凡国中贫穷孤独
残跛一切病人，皆诣此舍，种种供给，医师看病，随宜
饮食及汤药，皆令得安，差者自去。阿育王坏七塔，作
八万四千塔。最初所作大塔，在城南三里馀。此塔前
有佛脚迹，起精舍，户北向塔。塔南有一石柱，围丈四
五，高三丈馀，上有铭题云：“阿育王以阎浮提布施四
方僧，还以钱赎。”如是三反。塔北三四百步，阿育王本
于此作泥犁城，中央有石柱，亦高三丈馀，上有师子
柱，上有铭，记作泥犁城因缘及年数日月，从此东南
行九由延，至一小孤石山。山头有石室，石室南向，佛
坐其中。天帝释将天乐般遮弹琴乐佛处。帝释以四
十二事问佛，一一以指画石画迹，故在。此中亦有僧
伽蓝。从此西南行一由延，到那罗聚落，是舍利弗本
生村。舍利弗还，于此村中般泥洹，即此处起塔，今亦
现在。从此西行一由延，到王舍新城。新城者，是阿阇
世王所造。中有二僧伽蓝。出城西门三百步，阿阇世
王得佛一分舍利，起塔高大严丽。出城南四里，南向
入谷，至五山里。五山周围，状若城郭，即是。沙王旧
城。城东西可五六里，南北七八里。舍利弗、目连初见
頞鞞处，尼犍子作火坑、毒饭请佛处。阿阇世王酒饮
黑象欲害佛处。城东北角曲中，耆旧于庵婆罗园中
起精舍，请佛及千二百五十弟子供养处，今故在。其
城中空荒无人住。入《谷搏山》，东南上十五里，到耆阇
崛山。未至头三里，有石窟南向，佛本于此坐禅。西北
三十步，复有一石窟，阿难于中坐禅。天魔波旬化作
雕鹫，住窟前恐阿难。佛以神足力，隔石舒手，摩阿难
肩，怖即得止。鸟迹手孔今悉存，故曰“雕鹫窟山。”窟前
有四佛坐处，又诸罗汉各各有石窟坐禅处动有数
百。佛在石室前东西经行，调达于山北崄巇间，横掷
其石，伤佛足指处，石犹存。佛说法堂已毁坏，止有砖
壁基在。其山峰秀端严，是五山中最高。显于新城中
买香、华、油、灯，倩二旧比丘，送法显上耆阇崛山，华香
供养，燃灯续明，慨然悲伤，收泪而言：“佛昔于此住，说
《首楞严》。法显生不值佛，但见遗迹处所而已。”即于石
窟前诵《首楞严》，停止一宿，还向新城。出旧城北行三
百馀步，道西迦兰陀竹园精舍，今现在众僧扫洒。精
舍北二三里，有尸摩赊那。尸摩赊那者，汉言弃死人
墓田。搏南山西行三百步，有一石室，名宾波罗窟，佛
食后常于此坐禅。又西行五六里，山北阴中有一石
室，名车帝。佛泥洹后五百阿罗汉结集经处。出经时
铺三空座，庄严校饬，舍利弗在左，目连在右，五百数
中少一阿罗汉。大迦叶为上座，时阿难在门外，不得入。其处起塔，今亦在搏山。亦有诸罗汉坐禅，石窟甚
多。出旧城北东下三里，有调达石窟，离此五十步有
大方黑石。昔有比丘在上经行，思惟是身无常、苦、空，
不得净观，厌患是身，即捉刀欲自杀。复念：“世尊制戒
不得自杀。”又念：“虽尔，我今但欲杀三毒贼。”便以刀自
刎，始伤再得须陀洹，既半得阿那含，断已成阿罗汉
果般泥洹。从此西行四由延，到伽耶城，城内亦空荒。
复南行二十里，到菩萨本苦行六年处，处有林木。从
此西行三里，到佛入水洗浴，天按树枝，得攀出池处。
又北行二里，得弥家女奉佛乳糜处。从此北行二里，
佛于一大树下石上东向坐。食糜树石今悉在。石可
广长六尺，高二尺许。国中寒暑均调，树木或数千岁
乃至万岁。从此东北行半由延，到一石窟。菩萨入中
西向结跏趺坐，心念：“若我成道，当有神验。”石壁上即
有佛影现，长三尺许，今犹明亮。时天地大动，诸天在
空中白言：“此非过去、当来诸佛成道处。”去此西南行
减“半由延，贝多树下是过去、当来诸佛成道处。”诸天
说是语已，即便在前唱导导引而去。菩萨起行，离树
三十步，天授吉祥草，菩萨受之。复行十五步，五百青
雀飞来，绕菩萨三匝而去。菩萨前到贝多树下，敷吉
祥草，东向而坐。时魔王遣三玉女从北来试，魔王自
从南来试，菩萨以足指按地，魔兵退散，三女变老，自
上苦行六年处，及此诸处，后人皆于中起塔立像，今
皆在。佛成道已，七日观树，受解脱乐处。佛于贝多树
下东西经行七日处，诸天化作七宝屋，供养佛七日
处。文鳞育龙，七日绕佛处。佛于尼拘律树下方石上
东向坐，梵天来请佛处。四天王奉钵处。五百贾客授
𪎊蜜处。度迦叶兄弟师徒千人处此诸处亦起塔。佛
得道处有三僧伽蓝，皆有僧住，众僧民户供给饶足
无所乏少，戒律严峻，威仪坐起入众之法。佛在世时
圣众所行，以至于今佛泥洹已来，四大塔处相承不
经。四大塔者，佛生处、得道处、转法轮处、般泥洹处。阿
育王昔作小儿时当道戏，遇释迦佛行乞食，小儿欢
喜即以一掬土施佛，佛持还泥经行地。因此果报，作
铁轮王，王阎浮提，乘铁轮案行阎浮提，见铁围两山
间地狱治罪人，即问群臣：“此是何等？”答言：“是鬼王阎
罗治罪人。”王自念言：“鬼王尚能作地狱治罪人，我是
人主，何不作地狱治罪人耶？”即问臣等：“谁能为我作
地狱主治罪人者？”臣答言：“唯有极恶人能作耳。”王即
遣臣遍求恶人。见泄水边有一长壮黑色发黄眼青。
以脚钩鱼口。禽兽，禽兽来便射杀，无得脱者。得此
人已将来与王，王密敕之：“汝作四方高墙，内植种种
华果，并好谷池，庄严校饰，令人渴仰，牢作门户，有人
入者，辄捉种种治罪，莫使得出，设使我入，亦治罪莫
放。今拜汝作地狱主。”有比丘次第乞食入其门，狱卒
见之便欲治罪。比丘惶怖求请：“须臾听我中食。”俄顷
得有人入狱卒内，置碓臼中，𢭏之，赤沫出。比丘见已，
思惟：“此身无常，若空如泡如沫，即得阿罗汉。”既而狱
卒捉内镬汤中，比丘心颜欣悦，火灭汤冷，中生莲花，
比丘坐上，狱卒即往白王：“狱中奇怪，愿王往看。”王言：
“我前有要，今不敢往。”狱卒言：“此非小事，王宜疾往，更
改先要。”王即随入，比丘为说法，王得信解，即坏地狱，
悔前所作众恶。由是信重三宝，常至贝多树下，悔过
自责，受八斋王。夫人问王：“常游何处？”群臣答言：“恒在
贝多树下。”夫人伺王不在时，遣人伐其树倒。王来见
之，迷闷躄地。诸臣以水洒面，良久乃苏。王即以塼累
四边，以百罂牛乳灌树根，身四布地，作是誓言：“若树
不生，我终不起。”誓已，树便即根上而“生，以至于今，今
高减十丈。从北南三里行到一山，名鸡足大。迦叶今
在此山中，劈山下入，入处不容人下入极远有旁孔，
迦叶全身在此中住，孔外有迦叶本洗手土，彼方人
若头痛者，以此土涂之即差。”此山中即日故有诸罗
汉住彼方诸国道人，年年往供养。迦叶心浓至者，夜
即有罗汉来共言论，“释其疑已，忽然不现。此山榛木
茂盛，又多师子虎狼，不可妄行。”法显还向巴连弗邑，
顺恒水西行十二由延，到迦尸国波罗捺城。